Author: administrator
Last saved by: viktoria.radvanska
Company: Abyss

Predkladacia správa

Vyhodnotenie plnenia Koncepcie bezpečnosti a ochrany zdravia pri práci v Slovenskej republike na roky 2008 až 2012 za rok 2010 (ďalej len „koncepcia BOZP“) predkladá Ministerstvo práce, sociálnych vecí a rodiny Slovenskej republiky na rokovanie vlády Slovenskej republiky podľa bodu B.2 uznesenia vlády Slovenskej republiky č. 114 z 20. februára 2008 (ďalej len „uznesenie vlády“).    
Koncepcia BOZP predstavuje komplexný súbor cieľov, zámerov a stratégie v oblasti protiúrazovej prevencie, zlepšovania pracovných podmienok a pracovného prostredia, a to aj v nadväznosti na potrebu zníženia počtu pracovných úrazov a chorôb z povolania. Možno ju tiež chápať ako záväzok príslušných ministerstiev a ostatných ústredných orgánov štátnej správy, reprezentatívnych organizácií zastupujúcich zamestnávateľov, reprezentatívnych  organizácií zastupujúcich zamestnancov, orgánov inšpekcie práce a dozorných orgánov v oblasti bezpečnosti a ochrany zdravia pri práci, zástupcov vedeckej a výskumnej základne a univerzít riešiť otázky zlepšovania BOZP, a to jednotlivo, ale aj vo vzájomnej spolupráci. 
 Priority koncepcie BOZP, program jej realizácie a ďalšie opatrenia sú orientované na podporu primárneho cieľa, ktorým je v období rokov 2008 až 2012 postupne znížiť v Slovenskej republike počet pracovných úrazov o 25 % oproti stavu v roku 2006.
Predkladaný materiál obsahuje odpočet plnenia úloh koncepcie BOZP za rok 2010 uvedených v jej prílohách č. 1 až 3 podľa vyhodnotení, ktoré v zmysle bodu B.5 uznesenia vlády zaslali príslušné ministerstvá, ostatné ústredné orgány štátnej správy a ďalšie inštitúcie. Aj napriek určitým nepriaznivým skutočnostiam pristúpili príslušné ministerstvá, ostatné ústredné orgány štátnej správy a ďalšie inštitúcie k plneniu naplánovaných úloh, priorít a opatrení koncepcie BOZP zameraných na postupné znižovanie počtu pracovných úrazov. V rámci predkladaného materiálu sa nenavrhuje aktualizácia úloh koncepcie BOZP.
Vyhodnotenie plnenia koncepcie BOZP má informatívny charakter, preto sa nepredkladá na medzirezortné pripomienkové konanie. Nemá sociálne vplyvy a vplyvy na rozpočet verejnej správy, informatizáciu spoločnosti, podnikateľské prostredie a životné prostredie.
Predkladaný materiál bol postúpený na rokovanie Hopodárskej a sociálnej rady Slovenskej republiky.